b'\n_START_ARTICLE_\nHMS Caledon (D53)\n_START_SECTION_\nEnsimm\xc3\xa4inen maailmansota\n_START_PARAGRAPH_\nHMS Caledon liitettiin k\xc3\xa4ytt\xc3\xb6\xc3\xb6notettaessa Suuren Laivaston (engl. Grand Fleet) 6. Kevyt risteilij\xc3\xa4viirikk\xc3\xb6\xc3\xb6n ja my\xc3\xb6hemmin aluksesta tehtiin 1. Kevyt risteilij\xc3\xa4viirikk\xc3\xb6\xc3\xb6n kommodori Gowanin lippulaiva. Alus osallistui Helgolandin taisteluun 17. marraskuu 1917, miss\xc3\xa4 siihen osui 12 tuuman kranaatti.\n_START_SECTION_\nSotien v\xc3\xa4lill\xc3\xa4\n_START_PARAGRAPH_\nTelakalta palattuaan HMS Caledon liitettiin Atlantin laivaston 2. Kevyt risteilij\xc3\xa4viirikk\xc3\xb6\xc3\xb6n, ja sen mukana alus palveli It\xc3\xa4merell\xc3\xa4 tammikuussa 1919. Alus palveli viirik\xc3\xb6n lippulaivana huhtikuusta 1919 - elokuuhun 1921, jolloin HMS Curacoa vapautti sen teht\xc3\xa4v\xc3\xa4st\xc3\xa4. Alus siirtyi huoltoon Chathamin telakalle._NEWLINE_HMS Caledon palasi viel\xc3\xa4 elokuussa palvelukseen 2. Kevyt risteilij\xc3\xa4viirikk\xc3\xb6\xc3\xb6n, jonka mukana osallistui Irlannin rannikkovesien valvontaan 1922, kunnes syyskuussa siirrettiin V\xc3\xa4limerelle._NEWLINE_HMS Caledon palveli It\xc3\xa4merell\xc3\xa4 Memeliss\xc3\xa4 Liettuan kapinan aikana tammikuussa 1923. Alus t\xc3\xb6rm\xc3\xa4si saksalaisen koealuksen kanssa helmikuussa Cuxhavenissa._NEWLINE_HMS Caledon poistettiin palveluksesta 17. elokuuta 1926 siirrett\xc3\xa4v\xc3\xa4ksi telakalle._NEWLINE_Modernisoinnista palattuaan HMS Caledon liitettiin 5. syyskuuta 1927 3. Risteilij\xc3\xa4viirikk\xc3\xb6\xc3\xb6n V\xc3\xa4limeren laivastoon. Alus siirrettiin reserviin 31. hein\xc3\xa4kuuta 1931, kunnes se palasi palvelusk\xc3\xa4ytt\xc3\xb6\xc3\xb6n 7. Risteilij\xc3\xa4viirikk\xc3\xb6\xc3\xb6n 1939. Elokuussa alus oli sijoitettuna Scapa Flowhun.\n_START_SECTION_\nToinen maailmansota\n_START_PARAGRAPH_\nToisen maailmansodan alussa HMS Caledon liitettiin Pohjanmerell\xc3\xa4 partioiviin yksik\xc3\xb6ihin (engl. Northern Patrol). Alus liitettiin 12. Risteilij\xc3\xa4viirikk\xc3\xb6\xc3\xb6n lokakuussa 1939. Partiointi Pohjanmerell\xc3\xa4 jatkui aina kes\xc3\xa4\xc3\xa4n 1940, jolloin alus siirrettiin 3. Risteilij\xc3\xa4viirikk\xc3\xb6\xc3\xb6n V\xc3\xa4limeren laivastoon Aleksandriaan. Viirik\xc3\xb6n mukana HMS Caledon suojasi V\xc3\xa4limeren saattueita._NEWLINE_HMS Caledon kuului osana Punaiselle merelle sijoitettua osastoa, joka otti osaa Brittil\xc3\xa4isen Somalimaan tapahtumiin. Alus oli suojaamassa Berberan evakuointia ja tulitti maakohteita taistelujen tukemiseksi. HMS Caledon oli  alueella koko vuoden 1941, mink\xc3\xa4 seurauksena alusta ei k\xc3\xa4ytetty Tripolin sataman sulkemiseksi huhti-toukokuussa niin kuin oli suunniteltu._NEWLINE_Elokuusta lokakuuhun 1941 HMS Caledon oli huollettavana Colombossa, jonka j\xc3\xa4lkeen alus liitettiin osaksi It\xc3\xa4ist\xc3\xa4 laivastoa. Alus palasi 1942 Chathamiin telakalle muunnettavaksi ilmatorjuntaristeilij\xc3\xa4ksi. Alus oli telakalla 14 syyskuuta 1942 - 7. joulukuuta 1943._NEWLINE_Telakalla alukselta poistettiin alkuper\xc3\xa4iset tykit ja torpedoputket. N\xc3\xa4iden tilalle alukselle asennettiin kolme kaksiputkista nelituumaista, kaksi kaksiputkista Hazemeyer Boforsia ja kuusi kaksiputkista 20 millimetrin tykki\xc3\xa4. Alukseen asennettiin my\xc3\xb6s tutkaj\xc3\xa4rjestelm\xc3\xa4._NEWLINE_HMS Caledon liitettiin ilmatorjuntaristeilij\xc3\xa4n\xc3\xa4 Kotilaivastoon ja sitten V\xc3\xa4limeren laivastoon. V\xc3\xa4limerell\xc3\xa4 alus suojasi muun muassa maihinnousua Etel\xc3\xa4-Ranskaan Provenceen (operaatio Dragoon) elokuussa 1944. Alukselle oli huhtikuussa lis\xc3\xa4tty kaksi 20 millimetrin ilmatorjuntatykki\xc3\xa4 ja syyskuussa sek\xc3\xa4 lokakuussa alukseen asennettiin yhteens\xc3\xa4 kuusi 40 millimetrin Bofors Mk III. Tykit mahdollisesti korvasivat yhden kaksiputkisen ja yhden yksiputkisen 20 millimetrin tykin. Maihinnousun loputtua alus siirrettiin it\xc3\xa4iselle V\xc3\xa4limerelle, miss\xc3\xa4 alus osallistui Kreikan tapahtumiin.\n_START_SECTION_\nSodan j\xc3\xa4lkeen\n_START_PARAGRAPH_\nHMS Caledon palasi kotivesille riisuttavaksi aseista 1945 ja asetettiin reserviin Euroopan taistelujen p\xc3\xa4\xc3\xa4tytty\xc3\xa4. Alus myytiin 22. tammikuuta 1948 ja siirrettiin Dover Industriesille Doveriin romutettavaksi 14. helmikuuta.'